安國寺尋春
作者：蘇軾
朝代：宋

paragraphs: 卧聞百舌呼春風，起尋花柳村村同。
城南古寺修竹合，小房曲檻敧深紅。
看花歎老憶年少，對酒思家愁老翁。
病眼不羞雲母亂，鬢絲强理茶烟中。
遥知二月王城外，玉仙洪福花如海。
薄羅勻霧蓋新粧，快馬爭風鳴雜佩。
玉川先生真可憐，一生耽酒終無錢。
病過春風九十日，獨抱添丁看花發。